କୋଳିମାଟିଃ କେନ୍ଦୁଝର ଜିଲା ଆନନ୍ଦପୁରର ପୂର୍ବତନ ବ୍ଲକ ଅଧ୍ୟକ୍ଷ ରାମଚନ୍ଦ୍ର ବେହେରାଙ୍କ ହତ୍ୟା ଘଟଣା ନୂଆମୋଡ ନେଇଛି। ଏହି ଘଟଣାରେ ମନ୍ତ୍ରୀ ବଦ୍ରି ନାରାୟଣ ପାତ୍ରଙ୍କ ପରିବାରର ସମ୍ପୃକ୍ତି ରହିଛି ବୋଲି ଭାଜପା ଅଭିଯୋଗ କରିଛି। ଘଷିପୁରାର ଭାଜପା ବିଧାୟକ ପ୍ରାର୍ଥୀ ପୃଥ୍ବୀରାଜ କୁଅଁର କହିିଛନ୍ତି, ରାମଚନ୍ଦ୍ର ବିଜେଡିର ଆଶାୟୀ ପ୍ରାର୍ଥୀ ଥିଲେ। ତେଣୁ ତାଙ୍କୁ ଯୋଜନାବଦ୍ଧ ଭାବେ ହତ୍ୟା କରାଯାଇଛି। ହତ୍ୟା ଅଭିଯୁକ୍ତଙ୍କୁ ତୁରନ୍ତ ଗିରଫ କରାଯିବା ସହ ସିବିଆଇ ତଦନ୍ତ ହେଉ ବୋଲି ସେ ଦାବି କରିଛନ୍ତି। କାର୍ଯ୍ୟାନୁଷ୍ଠାନ ନିଆ ନ ଗଲେ ନିର୍ବାଚନବେଳେ ହିଂସା ବଢିବା ଆଶଙ୍କା ରହିଛି ବୋଲି ସେ କହିଛନ୍ତି। ଭାଜପାର ଏଭଳି ଅଭିଯୋଗ ପରେ ମତ ରଖିଛନ୍ତି ମନ୍ତ୍ରୀ ବଦ୍ରି ନାରାୟଣ ପାତ୍ର। ସେ କହିଛନ୍ତି ବିରୋଧୀଙ୍କ କାମ ବିରୋଧ କରିବା। ନିର୍ବାଚନୀ ବୈତରଣୀ ପାର୍ ହେବାକୁ ବିରୋଧୀ ଏସବୁ ମିଥ୍ୟା ଆରୋପ ଲଗାଉଛନ୍ତି। ଆମ ପରିବାରର କୌଣସି ସଦସ୍ୟ ଏହି ଘଟଣାରେ ସମ୍ପୃକ୍ତ ନାହାନ୍ତି ବୋଲି ସେ କହିଛନ୍ତି। ଦୋଷୀଙ୍କୁ କଠୋରରୁ କଠୋର ଦଣ୍ଡ ଦିଆଯାଉ ବୋଲି ସେ ଦାବି କରିଛନ୍ତି।
ସୂଚନାଯୋଗ୍ୟ, ଧକୋଠା ବଜାର ପାଖରେ ରହୁଥିବା ବାସଭବନ ନିକଟରେ ରାମଚନ୍ଦ୍ର ବେହେରା (୫୭)ଙ୍କୁ ସୋମବାର ରାତି ପ୍ରାୟ ୧୦ ଟା ୪୫ ମିନିଟ ସମୟରେ କିଛି ଦୃର୍ବୃତ୍ତ ତାଙ୍କ ଘରୁ ଗେଟ ବାହାରକୁ ଡାକିଆଣି ଧାରୁଆ ଖଣ୍ଡାରେ ତାଙ୍କ ଦୁଇ ହାତ ହାଣିବା ସହିତ ଦୁଇ ଗୋଡ ଓ ପେଟରେ ମଧ୍ୟ ଖଣ୍ଡାରେ ଆକ୍ରମଣ କରି ଘଟଣାସ୍ଥଳରୁ ଚମ୍ପଟ ମାରିଥିଲୋ ଗୁରୁତର ଅବସ୍ଥାରେ କଟକ ମେଡିକାଲକୁ ନେବା ବାଟରେ ରାମଚନ୍ଦ୍ରଙ୍କ ମୃତ୍ୟୁ ହୋଇଥିଲା। ହତ୍ୟାକାରୀଙ୍କୁ ତୁରନ୍ତ ଗିରଫ କରି କଠୋରରୁ କଠୋର ଦଣ୍ଡ ଦିଆଯିବା ଦାବିରେ ସ୍ଥାନୀୟ ଲୋକେ ଧକୋଠା ୨୦ନଂ ଜାତୀୟ ରାଜପଥରେ ଟାୟାର ଜାଳି ଆନ୍ଦୋଳନରେ ବସିଛନ୍ତି ା ଘଟଣାକୁ ନେଇ ଘଷିପୁରା ଅଞ୍ଚଳରେ ଉତ୍ତେଜନା ଦେଖାଦେଇଛି। ଏହି ଘଟଣାରେ ପୁଲିସ ୪ ଜଣଙ୍କୁ ଗିରଫ କରିଛି। ଗିରଫଙ୍କ ମଧ୍ୟରେ ଜିଲା ପରିଷଦ ସଭ୍ୟଙ୍କ ୨ଜଣ ସମ୍ପର୍କୀୟ ରହିଥିବା କୁହାଯାଇଛି।
